               ЕВРОПЕЙСКА КОМИСИЯ
            Брюксел, 18.5.2016
            COM(2016) 340 final
            Препоръка за
            ПРЕПОРЪКА НА СЪВЕТА
            относно националната програма за реформи на Австрия за 2016 г.и съдържаща становище на Съвета относно програмата за стабилност на Австрия за 2016 г.

               Препоръка за

               ПРЕПОРЪКА НА СЪВЕТА

               относно националната програма за реформи на Австрия за 2016 г.

                  и съдържаща становище на Съвета относно програмата за стабилност на Австрия за 2016 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид препоръката на Европейската комисия
                  2
               ,

               като взе предвид резолюциите на Европейския парламент
                  3
               ,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 26 ноември 2015 г. Комисията прие годишния обзор на растежа
                  4
               , с което постави началото на европейския семестър за координация на икономическите политики за 2016 г. Приоритетите на годишния обзор на растежа бяха одобрени от Европейския съвет на 17—18 март 2016 г. Въз основа на Регламент (ЕС) № 1176/2011 на 26 ноември 2015 г. Комисията прие Доклад за механизма за предупреждение
                  5
               , в който беше посочено, че Австрия ще бъде една от държавите членки, за които ще се извърши задълбочен преглед. В същия ден Комисията прие и препоръка за препоръка на Съвета относно икономическата политика на еврозоната
                  6
               . Тази препоръка беше одобрена от Европейския съвет на 18—19 февруари 2016 г. и приета от Съвета на 8 март 2016 г. Като държава, чиято парична единица е еврото, и с оглед на тясната взаимообвързаност между икономиките в икономическия и паричен съюз, Австрия следва да гарантира пълното и навременно изпълнение на препоръката.

               (2)Докладът за Австрия за 2016 г.
                  7
                беше публикуван на 26 февруари 2016 г. В него бе оценен напредъкът на Австрия в изпълнението на специфичните за страната препоръки, приети от Съвета на 14 юли 2015 г., и напредъкът на Австрия по отношение на националните ѝ цели по стратегията „Европа 2020“. Докладът включва също така задълбочения преглед по член 5 от Регламент (ЕС) № 1176/2011. На 8 март 2016 г. Комисията представи резултатите от задълбочения преглед.
                  8
                Анализът на Комисията ѝ дава основание да заключи, че в Австрия не са налице макроикономически дисбаланси.

               (3)На 26 април 2016 г. Австрия представи националната си програма за реформи за 2016 г., а на 27 април 2016 г. — своята програма за стабилност за 2016 г. Двете програми бяха оценени едновременно, за да бъдат отчетени взаимовръзките между тях.

               (4)Съответните специфични за всяка държава препоръки бяха взети предвид при програмирането на европейските структурни и инвестиционни фондове за периода 2014—2020 г. Както е предвидено в член 23 от Регламент (ЕС) № 1303/2013, когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи изменения в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на европейските структурни и инвестиционни фондове с доброто икономическо управление
                  9
               .

               (5)В програмата за стабилност се посочва, че въздействието на извънредния приток на бежанци върху бюджета е значително и се предоставят достатъчно доказателства за обхвата и естеството на тези допълнителни бюджетни разходи. Според Комисията допустимите допълнителни разходи през 2015 г. възлизат на 0,09 % от БВП, а понастоящем тези разходи през 2016 г. се оценяват на 0,26 % от БВП. Тези суми представляват корекция в посока повишение спрямо прогнозите в проекта на бюджетен план на Австрия за 2016 г., в който са предвидени допълнителни разходи от около 0,08 % от БВП и 0,16 % от БВП съответно през 2015 г. и 2016 г. Разпоредбите, съдържащи се в член 5, параграф 1 и член 6, параграф 3 от Регламент (ЕО) № 1466/97, позволяват обслужването на тези допълнителни разходи, тъй като притокът на бежанци е извънредно събитие, неговото въздействие върху публичните финанси на Австрия е значително и тяхната устойчивост няма да бъде засегната, като се даде възможност за отклонение от плана за корекции за постигане на средносрочната бюджетна цел. През 2015 г. Австрия постига средносрочната си бюджетна цел и не е използвала възможното временно отклонение. За да се гарантира обаче, че на Австрия се дава възможност за същото временно отклонение като за страните, които още не са постигнали своите средносрочни бюджетни цели, на Австрия ще се даде възможност да се отклони от средносрочната ѝ бюджетна цел през 2016 г. и 2017 г. в размер на сумата, счетена за допустима за 2015 г. Що се отнася до възможното допълнително отклонение през 2016 г., през пролетта на 2017 г. ще бъде направена окончателната оценка, включително относно допустимите суми, въз основа на наблюдаваните данни, предоставени от австрийските органи.

               (6)Понастоящем спрямо Австрия се прилагат предпазните мерки на Пакта за стабилност и растеж и преходното правило за дълга. В своята програма за стабилност за 2016 г. правителството очаква, че номиналният дефицит ще се влоши до 1,6 % от БВП през 2016 г., след което постепенно ще се подобри до 0,4 % от БВП през 2020 г. Средносрочната бюджетна цел — структурен дефицит от 0,45 % от БВП до 2016 г. и след това структурен дефицит от 0,5 % от БВП, считано от 2017 г. — се очаква да бъде постигната от 2018 г. нататък. Въз основа на преизчисленото структурно салдо обаче средносрочната бюджетна цел би могла да бъде постигната едва от 2019 г. нататък. Според програмата за стабилност съотношението дълг/БВП се очаква да достигне върха си от 86,2 % през 2015 г. и постепенно да спадне до 76,6 % от БВП през 2020 г. Макроикономическият сценарий в основата на тези бюджетни прогнози е реалистичен. В същото време необходимите мерки в помощ на планираните цели за дефицита от 2017 г. нататък все още не са достатъчно конкретни. Според прогнозата на Комисията от пролетта на 2016 г. има риск от известно отклонение през 2016 г. Ако обаче в оценката не бъде включено и допълнителното въздействие на извънредния приток на бежанци, очаквано през 2016 г., може да се очаква Австрия да спази разпоредбите на Пакта за стабилност и растеж през 2016. При непроменена политика, съществува риск от значително отклонение от препоръчаната корекция през 2017 г. Прогнозното отклонение през 2017 г. обаче повече няма да е значително, след като се вземе предвид допълнителната компенсаторна стойност, свързана с въздействието на извънредния приток на бежанци върху бюджета, която вероятно ще бъде предоставена за 2016 г. В същото време Австрия се очаква да се съобрази с преходното правило за дълга през 2016 г., и през 2017 г., след края на преходния период, с референтния показател за намаляване на дълга. Въз основа на своята оценка на програмата за стабилност и като взе предвид прогнозата на Комисията от пролетта на 2016 г., Съветът смята, че съществува риск Австрия да не спази разпоредбите на Пакта за стабилност и растеж. По тази причина ще са необходими допълнителни мерки за гарантиране на съответствие през 2016 г. и 2017 г.

               (7)Бюджетното въздействие на неотдавнашната данъчна реформа все още представлява елемент на несигурност. Когато се вземат мерки за гарантиране на фискалната устойчивост, следва да се вземе предвид фактът, че независимо от неотдавнашните реформи, данъчната тежест върху труда продължава да е висока и Австрия е с висока данъчна тежест в сравнение с други европейски държави. Същевременно не се използват достатъчно по-благоприятстващите растежа източници на данъчно облагане, които дават възможност да се намали данъчната тежест върху труда. Предприемането на стъпки за намаляване на данъчната тежест върху труда чрез преместване на данъчната тежест към други източници, които са по-малко вредни за растежа, ще спомогне за преодоляване на този проблем.

               (8)През 2015 г. равнището на заетост на хората на възраст между 55 и 64 години е било 46,0 % (средно за ЕС: 53,3 %) и нарежда страната на 19-то място в сравнение с други държави членки. От 2014 г. насам в сила са допълнителни мерки за увеличаване на действителната възраст за пенсиониране, които са оказали известно въздействие. Остава да се види дали тези мерки ще променят тенденцията, при която действителната възраст за пенсиониране в Австрия изостава от средното за ЕС равнище в средносрочен план. Освен това поради по-високата средна продължителност на живота се увеличава продължителността на пенсионирането. Законоустановената пенсионна възраст за жените ще се увеличава и ще бъде приравнена с тази за мъжете, но постепенно — с начало през 2024 г. и край през 2033 г. В Австрия законоустановената пенсионна възраст не е обвързана с увеличаването на средната продължителност на живота. Според изчисленията на Комисията, през 2040 г. пенсионните разходи ще се увеличат с 0,8 % от БВП в сравнение с 2013 г. В дългосрочен план (2060 г.) пенсионните разходи се очаква да се увеличат с 0,5 % от БВП. Аналогично, разходите за здравеопазване се очаква да се увеличат между 2013 и 2040 г. с 1 % от БВП и с 1,3 % от БВП през 2060 г. Това, заедно с очакваното увеличение на разходите за дългосрочни грижи, се квалифицира като среден риск за фискалната устойчивост на Австрия.

               (9)Фискалните мерки на различните равнища на управление (на федерално, щатско и местно равнище) са сложни и отговорностите за приходите и разходите не са приведени в съответствие в много области на политиката, като например здравеопазването. Въпреки че, според данните на ОИСР от 2014 г., поднационалните власти имат политически отговорности, свързани с публични разходи в размер на 16 % от БВП, делът на поднационалните данъци е едва около 2 % от БВП. Тези усложнения са скъпи и може да отслабят бюджетната дисциплина. Разпределението на приходите между трите равнища на управление е в процес на договаряне за периода, започващ през 2017 г., като по този начин се осигурява възможност за разглеждане на този въпрос.

               (10)Австрия традиционно има едно от най-ниските равнища на безработица в ЕС. Въпреки това безработицата се увеличава от 2011 г. насам и е достигнала 5,7 % през 2015 г. Равнището на безработицата сред младите хора също е ниско: 10,6 % от активните лица на възраст 15—24 през 2015 г. В Австрия има високо равнище на заетост. Въпреки че равнището на заетост при жените е 70,1 % — над средното за ЕС равнище, сравнително голяма част от жените работят на непълно работно време поради задължения за полагане на грижи за деца или грижи за възрастни хора. Това допринася за една от най-големите разлики в заплащането на мъжете и жените в ЕС, както и в голямата разлика в пенсиите на мъжете и жените. При по-възрастните работници (на възраст между 55—64 години) равнището на заетост е под средното за ЕС.

               (11)Австрия вече е надхвърлила своите национални цели по стратегията „Европа 2020“ в областта на образованието. През 2015 г. делът на преждевременно напускащите училище е бил 7,3 %, а процентът на завършилите висше образование — 38,7 %. Образователните резултати обаче зависят в голяма степен от социалноикономическия произход. Мобилността между поколенията в образованието е сред най-ниските за всички държави от ОИСР, за които има налични данни. Процентът на отпадащите от образователната система ученици, родени в чужбина, е почти три пъти по-висок от този на този на родените в държавата и има допълнително предизвикателство, що се отнася до интеграцията на младите бежанци и мигранти, в училищна възраст или по-големи, в системата на образование и обучение.

               (12)Въпреки че съществуват предизвикателства за австрийските банки относно вътрешния пазар и външните пазари, надзорните действия на национално и европейско равнище са спомогнали за справяне с рисковете от влошаване на качеството на активите в Централна, Източна и Югоизточна Европа. По отношение на преструктурирането и ликвидацията на проблемни финансови институции фискалните рискове вече са били отразени в сметките на държавното управление. Макар че не може да се изключат допълнителни рискове, те изглеждат ограничени до наследените проблеми за някои конкретни институции.

               (13)Австрия има по-висок процент на инвестициите от средните стойности за ЕС по отношение на всички компоненти на БВП, с изключение на жилищата. Нивото на инвестициите в Австрия обаче е слабо от 2012 г. насам въпреки стабилната корпоративна ликвидност и благоприятните условия на финансиране. За да се насърчат инвестициите и растежа, следва да се опрости административната среда. Например регулаторните пречки и административната тежест в областта на предоставянето на услуги не спомагат за откриването на нови предприятия. По отношение на пречките пред създаването на интердисциплинарни дружества, както е посочено в специфичните за страната препоръки за 2015 г., Австрия е започнала да обмисля подобрения, но още не са взети решения. В сферата на бизнес услугите специфичните предизвикателства произтичат от рестриктивните изисквания за разрешения и ограниченията по отношение на правната форма, притежаването на акции или дялове. В резултат на това има слаба динамика на пазара и отрицателен растеж на производителността. В плана за действие, представен от Австрия в резултат на взаимната оценка относно достъпа до и практикуването на регулираните професии, се предлага само ограничен брой действия, макар че очевидно могат да се направят по-амбициозни предложения.

               (14)Големият приток на бежанци през изминалата година има редица социални и икономически последици за Австрия. Докато в краткосрочен план притокът на бежанци ще увеличи публичните разходи и ще създаде допълнително вътрешно търсене, като по този начин ще се повиши БВП, средносрочното въздействие върху заетостта и растежа зависи от успешната интеграция на бежанците на пазара на труда и от успешната им социална интеграция, включително чрез образователна подкрепа. Този въпрос е на челно място в политическата програма както на равнището на ЕС, така и на държавите членки и ще бъде внимателно наблюдаван и анализиран, включително в доклада за страната за 2017 г.

               (15)В рамките на европейския семестър Комисията направи цялостен анализ на икономическата политика на Австрия и го публикува в доклада за 2016 г. Освен това Комисията направи оценка на програмата за стабилност, националната програма за реформи и последващите действия във връзка с препоръките, отправени към Австрия през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Австрия, но и тяхното съответствие с правилата и насоките на ЕС предвид необходимостта от засилване на цялостното икономическо управление на Съюза чрез принос на ЕС към бъдещите решения на държавите членки. Препоръките в рамките на европейския семестър са отразени в препоръки 1—3 по-долу.

               (16)С оглед на тази оценка Съветът разгледа програмата за стабилност, като становището му
                  10
                е изразено по-специално в препоръка 1 по-долу.

               ПРЕПОРЪЧВА на Австрия да предприеме следните действия през 2016 г. и 2017 г.:

               1.Да гарантира, че отклонението от средносрочната бюджетна цел през 2016 г. и 2017 г. е ограничено до допълнителната компенсаторна стойност, свързана с въздействието върху бюджета на извънредния приток на бежанци през 2015 г., и за тази цел да постигне годишна фискална корекция от 0,3 % от БВП през 2017 г., освен ако средносрочната бюджетна цел не бъде постигната с по-малко усилия. Да гарантира устойчивостта на системата на здравеопазването; както и на пенсионната система чрез обвързване на законоустановената пенсионна възраст със средната продължителност на живота. Да опрости, рационализира и реорганизира фискалните взаимоотношения и отговорностите на различните равнища на управление.

               2.Да увеличи участието на жените на пазара на труда. Да предприеме стъпки за подобряване на образователните резултати на младите хора в неравностойно положение, по-специално на хората с мигрантски произход.

               3.Да намали административните и регулаторните пречки пред инвестициите, като например рестриктивните изисквания за разрешения и ограниченията по отношение на правната форма, притежаването на акции или дялове, както и пречките пред създаването на интердисциплинарни дружества, по-специално в областта на услугите.

               Съставено в Брюксел на  година.

                     За Съвета

                     Председател

                     (1)
                  ОВ L 209, 2.8.1997 г., стр. 1.

                     (2)
                  COM(2016) 340 final.

                     (3)
                  P8_TA(2016)0058, P8_TA(2016)0059 и P8_TA(2016)0060.

                     (4)
                  COM(2015) 690 final.

                     (5)
                  COM(2015) 691 final.

                     (6)
                  COM(2015) 692 final.

                     (7)
                  SWD(2016) 88 final.

                     (8)
                  COM(2016) 95 final.

                     (9)
                  COM(2014) 494 final.

                     (10)
                  Съгласно член 5, параграф 2 от Регламент (ЕО) № 1466/97.


               ЕВРОПЕЙСКА КОМИСИЯ
            Брюксел, 22.5.2017
            COM(2017) 510 final
            Препоръка за
            ПРЕПОРЪКА НА СЪВЕТА
            относно националната програма за реформи на Хърватия за 2017 г. и съдържаща становище на Съвета относно програмата за конвергенция на Хърватия за 2017 г.

               Препоръка за

               ПРЕПОРЪКА НА СЪВЕТА

               относно националната програма за реформи на Хърватия за 2017 г.

                  и съдържаща становище на Съвета относно програмата за конвергенция на Хърватия за 2017 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 9, параграф 2 от него,

               като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси
                  2
               , и по-специално член 6, параграф 1 от него,

               като взе предвид препоръката на Европейската комисия,
                  3

               като взе предвид резолюциите на Европейския парламент,
                  4

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 16 ноември 2016 г. Комисията прие годишния обзор на растежа,
                  5
                с което постави началото на европейския семестър за 2017 г. за координация на икономическите политики. Приоритетите на годишния обзор на растежа бяха одобрени от Европейския съвет на 9—10 март 2017 г. Въз основа на Регламент (ЕС) № 1176/2011, на 16 ноември 2016 г. Комисията прие Доклада за механизма за предупреждение
                  6
               , в който беше посочено, че Хърватия ще бъде една от държавите членки, за които ще бъде извършен задълбочен преглед.

               (2)Докладът за Хърватия за 2017 г.
                  7
                беше публикуван на 22 февруари 2017 г. В него бяха оценени напредъкът на Хърватия в изпълнението на специфичните за страната препоръки, приети от Съвета на 12 юли 2016 г., последващите действия във връзка с препоръките, приети през предходните години, и напредъкът на Хърватия по отношение на националните ѝ цели по стратегията „Европа 2020“. Той включваше също така задълбочен преглед по член 5 от Регламент (ЕС) № 1176/2011, резултатите от който бяха публикувани също на 22 февруари 2017 г.
                  8
                Анализът на Комисията ѝ дава основание да заключи, че в Хърватия са налице прекомерни макроикономически дисбаланси. По-специално, през 2016 г. съотношението на консолидирания държавен дълг към БВП  започна да намалява, но държавният дълг е изложен на валутен риск и рисковете за фискалната устойчивост продължават да бъдат високи в средносрочен план. Дългът на частния сектор намалява, но продължава да бъде на високо равнище, особено в корпоративния сектор, и е силно изложен на валутен риск. Финансовият сектор има за задача да спомогне за възстановяването, но той продължава да бъде изложен на породен от валутата кредитен риск и съотношението на необслужваните кредити продължава да е високо. Коефициентът на безработицата намалява с бързи темпове благодарение на умерения темп на създаване на нови работни места, но също и в резултат на намаляването на работната сила. Накрая, тромавата бизнес среда възпира продуктивните инвестиции и ръста на производителността.

               (3)На 27 април 2017 г. Хърватия представи своята национална програма за реформи за 2017 г. и своята програма за конвергенция за 2017 г. Двете програми бяха оценени едновременно, за да бъдат отчетени взаимовръзките между тях.

               (4)Съответните специфични за всяка държава препоръки бяха взети предвид при програмирането на европейските структурни и инвестиционни фондове за периода 2014—2020 г. на държавите членки. Както е предвидено в законодателството, регулиращо европейските структурни и инвестиционни фондове
                  9
               , когато това е необходимо за подпомагане на изпълнението на съответните специфични за всяка държава препоръки, Комисията може да поиска от дадена държава членка да преразгледа съответните програми по линия на европейските структурни и инвестиционни фондове и да внесе изменения в тях. Комисията предостави допълнителни насоки относно прилагането на тези правила
                  10
               .

               (5)След отмяната на процедурата при прекомерен дефицит, спрямо Хърватия се прилагат предпазните мерки на Пакта за стабилност и растеж и правилото за дълга. В своята програма за конвергенция за 2017 г. правителството планира постепенно намаляване на дефицита по консолидирания държавен бюджет от -0,8 % от БВП през 2016 г. до 0,5 % от БВП през 2020 г. Средносрочната бюджетна цел в размер на -1,75 % от БВП в структурно изражение беше изпълнена с широк марж през 2016 г. и (преизчисленото
                  11
               ) структурно салдо се очаква да бъде на равнището на средносрочната бюджетна цел през 2017 г. и 2018 г., но без марж. Прогнозата е след това то отново леко да се повиши. Според програмата за конвергенция съотношението на консолидирания държавен дълг към БВП се очаква да продължи да намалява до 72,1 % до 2020 г., след като достигна своята пикова стойност от 86,7 % от БВП през 2015 г. Макроикономическият сценарий в основата на тези бюджетни прогнози е оптимистичен, по-специално предвид на отрицателното въздействие на финансовите трудности, пред които е изправено най-голямото частно дружество в Хърватия Agrokor, което не е взето предвид в прогнозите в програмата. Кризата с Agrokor застрашава пряко и бюджетните прогнози. Освен това мерките, необходими в помощ на планираните цели за дефицита от 2017 г. нататък, все още не са достатъчно конкретни.

               (6)На 12 юли 2016 г. Съветът препоръча на Хърватия да постигне годишна фискална корекция от поне 0,6 % от БВП за постигане на средносрочната бюджетна цел през 2017 г. Данните за резултатите, които показват значително подобрение в номиналното салдо за 2016 г., сочат, че Хърватия вече е постигнала своята средносрочна бюджетна цел през тази година. Въз основа на прогнозата на Комисията от пролетта на 2017 г. структурният излишък се очаква да остане на ниво над средносрочната бюджетна цел през 2017 г., въпреки че от -0,3 % от БВП през 2016 г., през 2017 г. той е намалял на -1,7 % от БВП. През 2018 г. на Хърватия се препоръчва да поддържа средносрочната бюджетна цел. В прогнозата на Комисията от пролетта на 2017 г. се очаква структурното салдо още да спадне до -2,1 % от БВП, което показва риск от известно отклонение от средносрочната бюджетна цел. Според прогнозите през 2017 г. и 2018 г. Хърватия ще изпълни правилото за дълга. Като цяло Съветът е на мнение, че през 2018 г. Хърватия трябва да е готова да предприеме допълнителни мерки, за да гарантира спазването на разпоредбите на Пакта за стабилност и растеж.

               (7)Рамката за фискално управление на Хърватия показва някои слабости. Новият закон за фискалната отговорност, с който се цели укрепване на бюджетната рамка, както и на независимостта и мандата на Комисията по фискалната политика, все още не е приет. Забавено беше приемането на изменение на бюджета, насочено, inter alia, към разрешаването на честите преразглеждания на бюджетните планове, както на централно, така и на местно равнище. Надеждността на прогнозите, на които се основават бюджетните планове, продължава да бъде слаба.

               (8)Хърватия има относително ниски приходи от постоянни данъци върху недвижимото имущество. Приходите се събират от поделения на местните органи от такси, свързани с недвижимо имущество, но по отношение на тяхното изчисляване и техния обхват съществуват съществени различия. Страната разчита също така на по-малко ефективното данъчно облагане на прехвърлянето на собственост. В отговор на многократните специфични за страната препоръки, като част от данъчната реформа от края на 2016 г., от 2018 г. нататък някои местни данъци и такси ще бъдат заменени от постоянен данък върху недвижимото имущество, изчислен въз основа на пет параметъра, с които стойността на недвижимата собственост се изчислява приблизително. Този данък се счита за първата стъпка към пълноценен постоянен данък върху недвижимото имущество, основан на стойността, чието въвеждане се предвижда за 2020 г.

               (9)
                     Нуждите на Хърватия от държавно финансиране и експозицията на държавния дълг на валутен риск подчертават значението на надеждните източници на финансиране и разумното управление на риска. В отговор на специфична за страната препоръка в началото на 2017 г. беше приета стратегия за управление на дълга за централното държавно управление за периода 2017—2019 г. Това става три години след изтичането на предходната стратегия. Институционалната рамка за управление на държавния дълг, обхващаща комуникацията с пазарите, управлението на риска и актуализацията на стратегията през редовни интервали от време, демонстрира някои слабости. Освен това не са взети предвид в достатъчна степен извънбюджетните операции с потенциално въздействие върху дълга.

               (10)
                     В последно време пазарът на труда продължава да се възстановява, но безработицата остава на високи равнища с висок дял на дълготрайно безработните лица. Наред с ниските равнища на дейността и нейния спад това означава, че е налице голям неизползван потенциал от работна ръка. Спадът в дейността през 2016 г. е особено ясно проявен сред нискоквалифицираните работници на възраст между 25 и 54 години и се дължи на намаляващия брой на населението в трудоспособна възраст вследствие на застаряването и емиграцията, които се засилват.

               (11)
                     Неактивността е сравнително висока сред групите от населението, които отговарят на условията за ранно пенсиониране. Кратките периоди на пенсионно осигуряване водят до нисък настоящ и бъдещ размер на пенсиите и до риск от бедност сред хората в напреднала възраст. Предвидени са многобройни начини за ранно пенсиониране, което е възможно пет години преди законоустановената пенсионна възраст. Финансовите стимули да се работи до достигането на тази възраст са слаби. Обявените мерки за насърчаване на по-дълъг трудов живот все още не са изпълнени. Отговорностите за полагане на грижи за членове на семейството допринасят за слабото участие на пазара на труда, по-специално сред жените в горната част на възрастовата група 25—54 години. Официалните заведения за грижи за деца са недостатъчни, като се наблюдават значителни регионални различия. Отпускът по бащинство е неплатен, а трудовите договори позволяват малка гъвкавост по отношение на намирането на баланс между работата и грижите за децата. Към днешна дата законоустановената възраст за пенсиониране е 61 години и 9 месеца за жените и 65 години за мъжете. Сближаването на задължителната пенсионна възраст за двата пола и нейното увеличаване са бавни, като се предвижда пенсионната възраст за двата пола да достигне 67 години през 2038 г. Обсъжда се възможността за ускоряване на този процес, но това предложение все още не е прието. Пенсионната система дава право на по-благоприятни условия за определени категории работници в професиите, класифицирани като вредни и опасни, както и в конкретни сектори. Органите направиха преглед на вредните и опасните професии, но правилата все още не са опростени.

               (12)Според последните данни, през 2015 г. почти 30 % от населението е било изложено на риск от бедност или социално изключване. Системата за социална закрила се характеризира със слабости по отношение на нейната ефективност и справедливост, които произтичат от несъответствия в критериите за допустимост, разпокъсания географски обхват, липсата на координация между отговорните органи и слабата прозрачност. През 2016 г. само 0,6 % от БВП са изразходвани за схемата за минимален доход, насочена към най-бедните домакинства. Плановете за реформи, включително институционалното преразпределяне на отговорностите и хармонизирането на критериите за допустимост, са в застой.

               (13)Придобиването на умения, които са нужни на пазара на труда, е важно условие за пригодността за заетост. Участието в образованието за възрастни, разходите и обхватът на активните политики по заетостта, мерките за преквалификация и ученето през целия живот са на ниски равнища. Обучението не е насочено в достатъчна степен към по-възрастните и нискоквалифицираните работници и дълготрайно безработните лица, които по принцип са изправени пред особено големи предизвикателства по отношение на пригодността за заетост. Изготвянето на законодателство за подобряване на качеството на институциите, програмите и преподаването в областта на обучението за възрастни се забави.

               (14)Притежаването на достатъчни основни умения е от основно значение за намирането и запазването на висококачествени и стабилни работни места, както и за успешното участие в икономическия и социалния живот. Данните от международно проучване сочат сериозни слабости в областта на основните умения, приложните науки и математиката сред хърватските ученици на възраст 15 години. От 2015 г. насам като част от изпълнението на стратегията за образование, наука и технологии беше стартирана реформа на учебните програми с цел да се подобрят съдържанието и преподаването на преносимите умения. Вследствие на смесените реакции на заинтересованите страни реформата на учебната програма беше преразгледана, а прилагането ѝ беше значително забавено. Сега процесът трябва да продължи в съответствие с първоначалните цели. Неотдавна Хърватия прие стратегия за професионално образование и обучение (ПОО). Очаква се тя да доведе до актуализация на учебните програми за ПОО, засилена роля на ученето в процеса на работа и подобрено качество на преподаването в ПОО. Все още не е въведена системата за признаване и валидиране на неформалното и самостоятелното учене.

               (15)Териториалната и функционалната разпокъсаност на публичната администрация влияе върху предоставянето на услуги и ефективността на публичните разходи. Настоящите компетенции и фискалните отношения между нивата на управление не благоприятстват ефикасното и справедливо предоставяне на публични услуги, по-специално в областта на здравеопазването, образованието и социалната помощ. Закъснява провеждането на всеобхватната реформа на публичната администрация. Все още не е прието законодателството за преразпределяне на задачите между централните и местните органи, а системата на държавните агенции все още не е рационализирана. В началото на 2017 г. органите обявиха, че ще бъде  създадена работна група, която ще изготви законодателство относно финансирането на поднационално равнище.

               (16)Разпокъсаността в механизмите за определяне на заплатите в публичната администрация продължава да пречи на прозрачността на заплащането и на равното третиране, както и на правителствения контрол над разходите за заплати в публичния сектор, като има риск тя да се разпространи и в останалата част на икономиката. През февруари 2017 г. правителството прие общи насоки за договаряне и мониторинг на колективните трудови договори в публичния сектор, но рационализирането на рамките за определяне на заплатите беше отложено за 2019 г.

               (17)Държавните предприятия са средно с по-малка производителност отколкото частните предприятия, което е показателно за наличието на слабости в тяхното управление. Те оказват отрицателно въздействие върху разпределителната ефективност и допринасят за ниския растеж на производителността в икономиката. През изминалата година отварянето на държавните предприятия за частен контрол напредна с бавни темпове. По-добрият мониторинг на техните резултати и отчетността на управителните им органи, включително на предприятия, които са притежание на органи на местното управление, би допринесло за подобряване на тяхното управление.

               (18)Хърватската банка за възстановяване и развитие (HBOR) има ключова роля за изпълнението на финансовите инструменти на ЕС, и по-специално на Плана за инвестиции за Европа. За да играе тази роля пълноценно, тя трябва да отговаря на високи стандарти за прозрачност и отчетност. Органите планират анализ на качеството на нейния кредитен портфейл, който ще се извърши от независими одитори и трябва да приключи до края на 2017 г. Въз основа на констатациите от този анализ ще бъдат преразгледани регулаторната рамка и структурите на управление на банката.

               (19)Високите регулаторни разходи са тежест за предприятията. Големият брой парафискални такси, много от които статистически се третират като данъци, усложняват бизнес средата. В отговор на специфична за страната препоръка, през лятото на 2016 г. правителството реши да премахне 13 и да намали още 11 парафискални такси, но изпълнението на това решение напредва с бавни темпове. Предприятията продължават да страдат от високата административна тежест. Беше приет план за действие за намаляване на административната тежест, който включва осем регулаторни области, но неговото изпълнение все още предстои.

               (20)След рязък спад по време на кризата, през 2016 г. инвестициите се възстановиха. Въпреки благоприятните макроикономически и финансови условия обаче по-устойчивото възстановяване на инвестициите е възпрепятствано от някои основни задържащи фактори. Слабостите в публичната администрация, тромавата бизнес среда, бавното изпълнение на стратегията за борба с корупцията, ограничителните разпоредби в основни инфраструктурни сектори и силното присъствие на държавата в икономиката имат отрицателен ефект върху бизнес климата.

               (21)Модернизирането на регламентирането на професиите може да насърчи трудовата мобилност и да допринесе за по-ниски цени на професионалните услуги, като по този начин се увеличи потенциалът за растеж. Регламентирането на доставчиците на услуги и регулираните професии в Хърватия е рестриктивно, като това важи по-специално за адвокатската професия. През лятото на 2016 г. правителството прие план за действие за заместване и модернизиране на неефективното законодателство, който обаче бе ограничен по обхват и задълбоченост.

               (22)Качеството и ефективността на съдебната система са решаващи фактори за бизнес средата. Въпреки че броят на висящите дела намаля, първоинстанционните съдебни производства по търговски, граждански и наказателни дела отнемат много време. Електронното подаване и получаване на съдебни документи може да доведе до значително подобрение на съдебната система, но тяхното въвеждане все още предстои. Търговските съдии нямат достъп до търговските регистри онлайн, което намалява ефективността на производствата по несъстоятелност. Решенията на Съда са достъпни онлайн само в редки случаи, а в търговските съдилища от първа инстанция все още не са въведени реформи в управлението на делата, като например актуализиране на бизнес процесите.

               (23)Капитализацията на банковия сектор продължава да бъде висока, а през 2016 г. неговата рентабилност се възстанови в резултат на преобразуването на заемите в швейцарски франкове в евро през 2015 г. В последно време съотношението на необслужваните кредити към брутните кредити намалява, но все още е високо, по-специално сред нефинансовите предприятия. Изглежда този спад е продиктуван от продажбите, както и от изискванията за постепенно и автоматично провизиране, въведени през 2013 г. Като част от неотдавнашната данъчна реформа, в отговор на специфична за страната препоръка правителството въведе също така и нов данъчен режим за отписване на необслужвани кредити. Ефектът от него трябва да бъде наблюдаван внимателно. Ефективността на неотдавна реформираната рамка на несъстоятелността за улесняване на преструктурирането на необслужваните кредити също трябва да бъде внимателно следена.

               (24)Като част от европейския семестър Комисията направи цялостен анализ на икономическата политика на Хърватия, който беше публикуван в доклада за страната за 2017 г. Тя оцени също програмата за конвергенция и националната програма за реформи, както и предприетите последващи действия във връзка с препоръките към Хърватия от предходните години. Комисията взе предвид не само тяхното значение за провеждането на устойчива бюджетна и социално-икономическа политика в Хърватия, но и тяхното съответствие с правилата и насоките на ЕС предвид необходимостта от засилване на цялостното икономическо управление на Съюза чрез принос на ЕС към бъдещите решения на държавите членки.

               (25)С оглед на тази оценка Съветът разгледа програмата за конвергенция, като становището му
                  12
                е изразено по-специално в препоръка 1 по-долу.

               (26)С оглед на задълбочения преглед на Комисията и на тази оценка Съветът разгледа националната програма за реформи и програмата за конвергенция. Неговите препоръки по член 6 от Регламент (ЕС) № 1176/2011 са отразени в препоръки 1—5 по-долу,

               ПРЕПОРЪЧВА на Хърватия да предприеме следните действия през 2017 г. и 2018 г.:

               1.Да провежда своята фискална политика в съответствие с изискванията на предпазните мерки на Пакта за стабилност и растеж, което означава тя да поддържа своята средносрочната бюджетна цел през 2018 г. До септември 2017 г. да укрепи бюджетното планиране и многогодишната бюджетна рамка, в това число като засили независимостта и мандата на Комисията по фискалната политика. Да предприеме необходимите стъпки за въвеждането на данък върху имуществото на базата на стойността. Да укрепи рамката за управление на държавния дълг, включително като гарантира годишни актуализации на стратегията за управление на дълга.

               2.Да предприеме мерки за предотвратяване на ранното пенсиониране, да ускори прехода към по-високата законоустановена пенсионна възраст и да приведе в съответствие разпоредбите за пенсионното осигуряване за определени категории работници с правилата на общата схема. Да подобри координацията и прозрачността на социалните обезщетения.

               3.Да подобри обучението за възрастни, по-специално за възрастните работници, нискоквалифицираните и дълготрайно безработните лица. Да ускори реформата на образователната система.

               4.Да намали разпокъсаността и да подобри функционалното разпределение на компетенциите в областта на публичната администрация, като в същото време подобри ефективността и намали териториалните различия в предоставянето на обществени услуги. В консултация със социалните партньори да хармонизира рамките за определяне на заплатите в цялата публична администрация и обществените услуги.

               5.Да ускори продажбата на държавни предприятия и други държавни активи и да подобри корпоративното управление в сектора на държавните предприятия. Да намали значително тежестта върху предприятията, произтичаща от разходи за регулиране и от административната тежест. Да премахне регулаторните ограничения, които пречат на достъпа до и упражняването на регулирани професии, както и на достъпа до професионални и бизнес услуги. Да подобри качеството и ефективността на съдебната система, по-специално чрез намаляване на продължителността на производствата по граждански и търговски дела.

               Съставено в Брюксел на  година.

                     За Съвета

                     Председател

                     (1)
                  OВ L 209, 2.8.1997 г., стр. 1.

                     (2)
                  OВ L 306, 23.11.2011 г., стр. 25.

                     (3)
                  COM(2017) 510 final.

                     (4)
                  P8_ TA(2017)0038, P8_ TA(2017)0039 и P8_ TA(2017)0040.

                     (5)
                  COM(2016) 725 final.

                     (6)
                  COM(2016) 728 final.

                     (7)
                  SWD(2017) 76 final.

                     (8)
                  COM(2017) 90 final.

                     (9)
                  Член 23 от Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (10)
                  COM(2014) 494 final.

                     (11)
                  Салдо, коригирано спрямо фазата на икономическия цикъл и без отчитане на еднократните и другите временни мерки, преизчислено от службите на Комисията с помощта на общоприетата методология.

                     (12)
                  Съгласно член 5, параграф 2 от Регламент (ЕО) № 1466/97.


               ЕВРОПЕЙСКА КОМИСИЯ
            Брюксел, 22.5.2018
            COM(2018) 311 final
            Препоръка за
            РЕШЕНИЕ НА СЪВЕТА
            за разрешаване на започването на преговори с цел пропорционално разпределяне на отстъпките на Европейския съюз в рамките на СТО под формата на тарифни квоти, приложени към Общото споразумение за митата и търговията от 1994 г., с оглед на оттеглянето на Обединеното кралство от Съюза

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               На 29 март 2017 г. правителството на Обединеното кралство уведоми Европейския съвет за намерението на Обединеното кралство да се оттегли от Европейския съюз (ЕС), на когото то понастоящем е държава членка.

               Оттеглянето на Обединеното кралство от ЕС има последици, надхвърлящи двустранните отношения между ЕС и Обединеното кралство, по-специално по отношение на поетите от тях задължения в рамките на Световната търговска организация (СТО). Както ЕС, така и Обединеното кралство са първоначални членове на СТО. Когато Европейската общност прие през 1994 г. Споразумението за СТО и многостранните търговски споразумения, списъкът на отстъпките и задълженията, приложен към Общото споразумение за митата и търговията от 1994 г. (ГАТТ от 1994 г.) за Европейските общности (списъкът на ЕС в рамките на СТО), бе едновременно с това приложен и за Обединеното кралство. Поради това списъкът на ЕС съдържа задължения, приложими също и по отношение на Обединеното кралство в качеството му на член на СТО.

               Що се отнася до ЕС, поетите от него задължения по отношение на стоките ще продължат да се прилагат на неговата територия, но съществуващите количествени задължения на ЕС и по-специално тарифните квоти (ТК) ще наложат извършването на някои корекции с цел отразяване на оттеглянето на Обединеното кралство от ЕС. Тъй като списъкът на ЕС в рамките на СТО ще престане да се прилага за Обединеното кралство, съществуващите обвързващи тарифни квоти на ЕС в рамките на СТО (за селскостопански, рибни и промишлени продукти) трябва да бъдат разпределени пропорционално между Обединеното кралство и ЕС, за да влязат в сила на датата, на която списъкът на ЕС в рамките на СТО вече няма да се прилага по отношение на Обединеното кралство.

               В съответствие с разпоредбите на член XXVIII от ГАТТ от 1994 г. за изменение на отстъпките ЕС ще е необходимо да проведе преговори за пропорционалното разпределяне на тарифните квоти със съответните членове на СТО, за които е установено, че разполагат със съответните права за достъп до пазара в рамките на отделните тарифни квоти (имащи т.нар. интерес на основен или особено голям доставчик или разполагащи с право на първоначално преговаряне). ЕС също така ще се консултира с членовете на СТО, разполагащи с права за провеждане на консултации.

               Тези преговори ще е необходимо да бъдат проведени в кратки срокове. Очаква се, че Обединеното кралство ще се оттегли от ЕС на 30 март 2019 г. Като се има предвид това, понастоящем се водят преговори по споразумение за оттегляне и преговарящите от ЕС и Обединеното кралство постигнаха споразумение по текста на преходните договорености, съгласно които при влизането в сила на споразумението за оттегляне правото на Съюза, включително международните споразумения, по които Съюзът е страна, като ГАТТ от 1994 г., следва да се прилагат по отношение на Обединеното кралство от датата на оттеглянето до 31 декември 2020 г.

               Не може да се изключи възможността споразуменията по член XXVIII със съответните членове на СТО да не могат да бъдат сключени в рамките на наличния срок, поне не за всички засегнати тарифни квоти.

               За тази цел едновременно с настоящата препоръка Комисията предлага основен законодателен акт (съгласно обикновената законодателна процедура), за да се гарантира, че при липсата на такива споразумения по член XXVIII ЕС може да пристъпи едностранно към пропорционалното разпределяне на тарифните квоти в съответствие с член XXVIII и че Комисията разполага с необходимите правомощия да измени съответните разпоредби на ЕС относно откриването и прилагането на съответните тарифни квоти.

               Поради това целта на настоящата препоръка е да се разреши започването на преговори от страна на Комисията в съответствие с член XXVIII от ГАТТ от 1994 г. за изменение на съответните отстъпки (по-специално обвързващите тарифни квоти в рамките на СТО) в списъка на Европейския съюз в рамките на СТО, така че те да бъдат разпределени пропорционално между Съюза и Обединеното кралство.

               В допълнение Обединеното кралство е необходимо да започне процедурите в рамките на СТО за изготвяне на собствен списък на отстъпките и задълженията още преди датата, на която престане да бъде държава — членка на Съюза. Поради това е необходимо да се разреши на Обединеното кралство да предприеме необходимите за целта процедури, с оглед на постигането на споразумение с другите членове на СТО относно неговата част от тарифните квоти, които понастоящем са включени в списъка на Европейския съюз в рамките на СТО.

               •Съгласуваност с действащите разпоредби в тази област на политиката

               Не е приложимо.

               •Съгласуваност с другите политики на Съюза

               Не е приложимо.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 207 и член 218, параграфи 3 и 4 от Договора за функционирането на Европейския съюз (ДФЕС).

               •Субсидиарност (при неизключителна компетентност)

               Общата търговска политика е сред областите на изключителна компетентност на Съюза, посочени в член 3 от Договора за функционирането на Европейския съюз (ДФЕС). Съгласно член 5, параграф 3 от ДФЕС принципът на субсидиарност не се прилага в областите, които попадат в изключителната компетентност на Съюза.

               •Пропорционалност

               С настоящата препоръка се предлага на Съвета да упълномощи Комисията да започне преговори съгласно член XXVIII от ГАТТ от 1994 г. с цел изменение на отстъпките на ЕС в рамките на СТО под формата на обвързващи тарифни квоти. Съгласно правилата на СТО посочената процедура трябва да бъде следвана с цел промяна на отстъпките, посочени в списъка на член на СТО. С оглед на това предложената мярка е пропорционална на посочените по-горе цели.

               •Избор на инструмент

               Наличният инструмент за постигането на целта е международно споразумение. Поради това е необходимо разрешение за започване на преговори за международно споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               Не е приложимо.

               •Консултации със заинтересованите страни

               Не е приложимо.

               •Събиране и използване на експертни становища

               Не е приложимо.

               •Оценка на въздействието

               Не е приложимо.

               •Регулаторна пригодност и опростяване

               Не е приложимо.

               •Основни права

               Не е приложимо.

               4.ОТРАЖЕНИЕ ВЪРХУ БЮДЖЕТА

               Не е приложимо.

               5.ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

               Не е приложимо.

               •Обяснителни документи (за директивите)

               Не е приложимо.

               •Подробно разяснение на отделните разпоредби на предложението

               Не е приложимо.

               Препоръка за

               РЕШЕНИЕ НА СЪВЕТА

               за разрешаване на започването на преговори с цел пропорционално разпределяне на отстъпките на Европейския съюз в рамките на СТО под формата на тарифни квоти, приложени към Общото споразумение за митата и търговията от 1994 г., с оглед на оттеглянето на Обединеното кралство от Съюза

               СЪВЕТЪТ НА ЕВРОПЕЙСКИЯ СЪЮЗ,

                  като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Съществуващите количествени задължения в областта на стоките, поети от Европейския съюз в рамките на Световната търговска организация (СТО), ще наложат извършването на някои корекции с цел отразяване на оттеглянето на Обединено кралство Великобритания и Северна Ирландия (Обединеното кралство) от Съюза. По-специално съществуващите тарифни квоти за някои селскостопански, рибни и промишлени продукти, включени в списъка на Съюза на отстъпките и задълженията, приложен към Общото споразумение за митата и търговията от 1994 г. (ГАТТ от 1994 г.), трябва да бъдат разпределени пропорционално между Обединеното кралство и Съюза след оттеглянето на Обединеното кралство от Съюза.

               (2)Поради това Комисията следва да бъде упълномощена да започне преговори съгласно член XXVIII от ГАТТ от 1994 г. с членовете на СТО, разполагащи с права за преговаряне, с оглед на изменението на тези тарифни квоти.

               (3)Обединеното кралство е необходимо да започне процедурите в рамките на СТО за изготвяне на собствен списък на отстъпките и задълженията още преди датата, на която престане да бъде член на Съюза.

               (4)Поради това е необходимо да се разреши на Обединеното кралство да предприеме необходимите процедури с оглед на изготвянето на собствен списък на отстъпките и задълженията, приложен към ГАТТ от 1994 г., включително преговори с другите членове на СТО относно частите от тарифните квоти, които да бъдат включени в посочения списък,

               ПРИЕ НАСТОЯЩОТО РЕШЕНИЕ:

               Член 1

                  Комисията се упълномощава да започне преговори от името на Съюза с членовете на СТО, разполагащи с права за преговаряне, с оглед на изменението на тарифните квоти, включени понастоящем в списъка на Съюза на отстъпките и задълженията, приложен към ГАТТ от 1994 г.

               Член 2

                  Адресираните до Комисията указания за водене на преговори са изложени в приложението.

               Член 3

                  Преговорите се водят от Комисията в консултация с [Съветът да впише наименованието на специалния комитет].

               Член 4

                  На Обединеното кралство се разрешава да предприеме необходимите процедури с оглед на изготвянето на собствен списък на отстъпките и задълженията, приложен към ГАТТ от 1994 г., както и на количествени ограничения в него, включително преговори с другите членове на СТО относно неговата част от тарифните квоти, които понастоящем са включени в списъка на Съюза на отстъпките и задълженията, приложен към ГАТТ от 1994 г.

               Член 5

                  Адресати на настоящото решение са Комисията и Обединеното кралство.

               Съставено в Брюксел на […] година.

                     За Съвета

                     Председател

    ---documentbreak---

               ЕВРОПЕЙСКА КОМИСИЯ
            Брюксел,22.5.2018
            COM(2018) 311 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори с цел пропорционално разпределяне на отстъпките на Европейския съюз в рамките на СТО под формата на тарифни квоти, приложени към Общото споразумение за митата и търговията от 1994 г., с оглед на оттеглянето на Обединеното кралство от Съюза

               ПРИЛОЖЕНИЕ

               (1) Комисията се стреми да договори споразумение с членовете на СТО, разполагащи с права за преговаряне, и да се консултира с членовете на СТО, разполагащи с права за провеждане на консултации, в съответствие с член XXVIII от ГАТТ от 1994 г. с оглед на изменение на отстъпките на Съюза в рамките на СТО под формата на тарифни квоти, посочени в списъка на Съюза на отстъпките и задълженията, приложен към ГАТТ от 1994 г.

               (2) Комисията води преговорите с цел изменение на отстъпките на Съюза, по-специално чрез пропорционално разпределяне на съществуващите тарифни квоти между Обединеното кралство и Съюза след оттеглянето на Обединеното кралство от Съюза.

               (3)Комисията следва процедурата за изменения на списъка на Съюза съгласно съответните разпоредби на СТО, и по-специално член XXVIII от ГАТТ от 1994 г.
                  1
               , както и Договореността относно тълкуването на член XXVIII от ГАТТ от 1994 г
                  2
               .

               (4)Комисията докладва на Съвета за резултатите от преговорите и, когато е целесъобразно, за всички съществени промени, които могат да възникнат по време на преговорите.

                     (1)

                        Текстът на споразумението може да бъде намерен на следния уебсайт:https://www.wto.org/english/docs_e/legal_e/gatt47_01_e.htm.

                     (2)

                        Текстът на споразумението може да бъде намерен на следния уебсайт:https://www.wto.org/english/docs_e/legal_e/12-28_e.htm.


               ЕВРОПЕЙСКА КОМИСИЯ
            Брюксел, 23.5.2018
            COM(2018) 427 final
            Препоръка за
            ПРЕПОРЪКА НА СЪВЕТА
            относно Националната програма за реформи на Обединеното кралство за 2018 г.и съдържаща становище на Съвета относно програмата за конвергенция на Обединеното кралство за 2018 г.

               Препоръка за

               ПРЕПОРЪКА НА СЪВЕТА

               относно Националната програма за реформи на Обединеното кралство за 2018 г.

                  и съдържаща становище на Съвета относно програмата за конвергенция на Обединеното кралство за 2018 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 9, параграф 2 от него,

               като взе предвид препоръката на Европейската комисия
                  2
               ,

               като взе предвид резолюциите на Европейския парламент
                  3
               ,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 22 ноември 2017 г. Комисията прие годишния обзор на растежа, с което постави началото на европейския семестър за координация на икономическите политики за 2018 г. Тя взе предвид Европейския стълб на социалните права, провъзгласен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 22 март 2018 г. Въз основа на Регламент (ЕС) № 1176/2011 на 22 ноември 2017 г. Комисията прие също Доклад за механизма за предупреждение, в който не беше посочено, че Обединеното кралство ще бъде една от държавите членки, за които ще се извърши задълбочен преглед.

               (2)Докладът за Обединеното кралство за 2018 г.
                  4
                беше публикуван на 7 март 2018 г. В него бяха оценени напредъкът на Обединеното кралство в изпълнението на специфичните за държавата препоръки, приети от Съвета на 11 юли 2017 г., последващите действия във връзка с препоръките, приети през предходните години, както и напредъкът на Обединеното кралство по отношение на националните му цели по стратегията „Европа 2020“.

               (3)На 29 март 2017 г. Обединеното кралство изпрати уведомление на Европейския съвет за намерението си да напусне Европейския съюз. Освен ако с ратифицирано споразумение за оттегляне не бъде определена друга дата или Европейският съвет, в съответствие с член 50, параграф 3 от Договора за Европейския съюз и в съгласие с Обединеното кралство не реши с единодушие, че Договорите ще престанат да се прилагат на по-късна дата, цялото първично и вторично законодателство на Съюза ще престане да се прилага по отношение на Обединеното кралство, считано от 00:00 ч. централноевропейско време на 30 март 2019 г. Тогава Обединеното кралство ще стане трета държава. Преговорите продължават, за да се гарантира организирано оттегляне, включително възможността за преходен период до края на 2020 г., през който законодателството на Съюза ще продължи да се прилага за Обединеното кралство и в него. В този контекст Комисията не представи или разработи сценарий въз основа на евентуалните договорености между Европейския съюз и Обединеното кралство след Брексит, тъй като тези въпроси все още се договарят.

               (4)На 30 април 2018 г. Обединеното кралство представи своята национална програма за реформи за 2018 г. и своята програма за конвергенция за 2018 г. Двете програми бяха оценени едновременно, за да бъдат отчетени взаимовръзките между тях.

               (5)Съответните специфични за всяка държава препоръки бяха взети предвид при програмирането на европейските структурни и инвестиционни фондове за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на европейските структурни и инвестиционни фондове с доброто икономическо управление
                  6
               .

               (6)Спрямо Обединеното кралство понастоящем се прилагат предпазните мерки на Пакта за стабилност и растеж и преходното правило за дълга. В своята програма за конвергенция за 2017—2018 г. правителството очаква номиналният дефицит да намалее от 2,2 % от БВП през 2017—2018 г. до 1,8 % от БВП през 2018—2019 г. и до 1,7 % от БВП през 2019—2020 г. В програмата за конвергенция не е посочена средносрочна бюджетна цел. Според програмата за конвергенция съотношението на консолидирания държавен дълг спрямо БВП се очаква да се стабилизира като цяло на равнище от около 85,5 % от 2017—2018 г. до 2019—2020 г., преди да спадне до 84,8 % от БВП през 2021—2022 г. Макроикономическият сценарий в основата на тези бюджетни прогнози е реалистичен. Въпреки че мерките, необходими за подпомагане на планираните цели за равнището на дефицита, като цяло са добре определени, нарастващият натиск върху държавните разходи в редица области представлява риск за постигането на планираното намаляване на дефицита.

               (7)На 11 юли 2017 г. Съветът препоръча на Обединеното кралство да гарантира, че номиналният темп на растеж на нетните първични държавни разходи
                  7
                не надвишава 1,8 % през 2018—2019 г., което съответства на годишна корекция на структурното салдо от 0,6 % от БВП. Същевременно Съветът посочи, че следва да се обмислят начини за постигане на фискална позиция, която да допринесе както за укрепване на протичащото в момента възстановяване, така и за гарантиране на устойчивостта на публичните финанси на Обединеното кралство. Въз основа на прогнозата на Комисията от пролетта на 2018 г. има риск от известно отклонение от изискванията на предпазните мерки през 2018—2019 г.

               (8)В периода 2019—2020 г. с оглед на това, че съотношението на консолидирания държавен дълг на Обединеното кралство е над 60 % от БВП, а прогнозираната разлика между фактическия и потенциалния БВП е 0,4 %, номиналният темп на растеж на нетните първични държавни разходи следва да не надхвърля 0,6 % в съответствие със структурната корекция от 0,6 % от БВП, произтичаща от матрицата с изисквания съгласно Пакта за стабилност и растеж. При непроменена политика се очаква Обединеното кралство да спази изискването през периода 2019—2020 г. Обединеното кралство prima facie се очаква да се съобрази с преходното правило за дълга през 2018—2019 г. и през 2019—2020 г. в резултат на позволеното годишно отклонение в размер на 0,25 %. Като цяло Съветът е на мнение, че Обединеното кралство трябва да бъде готово да предприеме допълнителни мерки от 2018—2019 г. за спазване на разпоредбите на Пакта за стабилност и растеж.

               (9)Предлагането на жилища на нетна годишна основа продължава да се увеличава на фона на редица инициативи на правителството за стимулиране на пазара на жилища и цикличното възстановяване. Въпреки това то продължава да е значително под прогнозите за търсенето и Обединеното кралство продължава да се сблъсква с голямо предизвикателство, що се отнася до предоставянето на достатъчен брой жилища. Това е свързано с много строгото и сложно регулиране на пазара на земя. Недостигът на жилища и високите разходи за жилище са особено големи проблеми в районите, където има високо и нарастващо търсене, като например във и около градските центрове. Правителството е наясно с този проблем и е определило амбициозни цели за увеличаване на предлагането на жилища през следващите години. Същевременно правителството потвърди ангажимента си за ограничаване на развитието около градските центрове. Притежаването на собственост е намаляло значително при по-младите хора, което задълбочава неравенството между поколенията. Производителността на труда е ниска и в застой. Голяма част от икономиката се представя сравнително слабо по основните движещи сили на производителността — умения, инвестиции и ефективни работни процеси. Автомобилната, железопътната и въздушната транспортна мрежа на Обединеното кралство също са подложени на все по-голям натиск върху капацитета.

               (10)Макар по повече от основните показатели данните за пазара на труда да продължават да са положителни, понастоящем има опасения за качеството на заетостта. Това се отнася до въпроси, свързани с развитието на умения, нетипичните форми на труд, доходите, производителността, участието на пазара на труда и бедността сред населението в трудоспособна възраст. По всички тези въпроси има оповестени значителни политически декларации и развития. Съгласуваността на тези свързани помежду си политики е от първостепенно значение. По отношение на уменията голяма част от усилията до момента са насочени към създаване на възможности за чиракуване и реформи в областта на техническото образование. Ако акцентът бъде поставен върху качеството, това може да има устойчив мултиплициращ ефект както за обществото, така и за икономиката. Обединеното кралство е сред държавите членки, които вече отговарят на повече от две трети от проекта на критериите, заложени в Европейската рамка за качествено и ефективно чиракуване, и следователно е осъществимо да бъдат определени и наблюдавани цели за качеството, например чрез проследяване на дипломираните лица. По отношение на възможностите за учене през целия живот, особено за лицата, които са блокирани в началото на кариерата, са необходими ресурси в съответствие с ресурсите, определени за чиракуване и за новите технически квалификации (T-Levels) на лицата, напускащи училище.

               (11)Внимание трябва да бъде обърнато и на социалната закрила и приобщаването. Реформите на грижите за деца се изпълняват, но може да се наложат още промени, особено за децата на възраст под три години. Въздействието на някои социални реформи и съкращения продължава да се усеща в пълна степен, особено сред работещите семейства.

               (12)В рамките на европейския семестър от 2018 г. Комисията направи цялостен анализ на икономическата политика на Обединеното кралство и го публикува в доклада за страната от 2018 г. Комисията оцени и програмата за конвергенция за 2018 г., националната програма за реформи за 2018 г. и предприетите последващи действия във връзка с препоръките към Обединеното кралство, отправени през предходните години. Комисията взе предвид не само тяхното значение за провеждането на устойчива фискална и социално-икономическа политика в Обединеното кралство, но и степента, до която те са в съответствие с правилата и насоките на Съюза, предвид необходимостта от засилване на цялостното икономическо управление на Европейския съюз чрез принос на равнището на Съюза към бъдещите решения на държавите членки.

               (13)С оглед на тази оценка Съветът разгледа програмата за конвергенция за 2018 г., като становището му е изразено по-специално в препоръка 1 по-долу,

               ПРЕПОРЪЧВА на Обединеното кралство да предприеме следните действия през 2018 г. и 2019 г.:

               1.Да гарантира, че номиналният темп на растеж на нетните първични държавни разходи не надвишава 1,6 % през периода 2019—2020 г., което съответства на годишна корекция на структурното салдо от 0,6 % от БВП.

               2.Да насърчи предлагането на жилища, особено в областите на най-голямо търсене, включително чрез допълнителни реформи на системата за планиране.

               3.Да разреши въпросите, свързани с потребностите от умения и професионално развитие, чрез определяне на цели за резултатите за качеството и ефективността на чиракуването и чрез повече инвестиции в повишаването на уменията на лицата, които са вече част от работната сила.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        COM(2018)427 final.

                     (3)

                        P8_TA(2018)0077 и P8_TA(2018)0078.

                     (4)

                        Работен документ на службите на Комисията SWD (2018) 226 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (OB L 347, 20.12.2013 г., стр. 320).

                     (6)

                        COM(2014)494 final.

                     (7)

                        Нетните първични разходи на държавното управление се състоят от общите държавни разходи с изключение на разходите за лихви, разходите по програми на Съюза, които изцяло се покриват от приходи от фондове на Съюза, и недискреционните промени в разходите за обезщетения при безработица. Държавните разходи за бруто образуване на основен капитал се изглаждат за период от 4 години. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.


               ЕВРОПЕЙСКА КОМИСИЯ
            Брюксел, 23.5.2018
            COM(2018) 404 final
            Препоръка за
            ПРЕПОРЪКА НА СЪВЕТА
            относно националната програма за реформи на Дания за 2018 г.и съдържаща становище на Съвета относно програмата за конвергенция на Дания за 2018 г.

               Препоръка за

               ПРЕПОРЪКА НА СЪВЕТА

               относно националната програма за реформи на Дания за 2018 г.

                  и съдържаща становище на Съвета относно програмата за конвергенция на Дания за 2018 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 9, параграф 2 от него,

               като взе предвид препоръката на Европейската комисия
                  2
               ,

               като взе предвид резолюциите на Европейския парламент
                  3
               ,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 22 ноември 2017 г. Комисията прие годишния обзор на растежа, с което постави началото на европейския семестър за координация на икономическите политики за 2018 г. Тя взе предвид Европейския стълб на социалните права, провъзгласен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 22 март 2018 г. Въз основа на Регламент (ЕС) № 1176/2011 на 22 ноември 2017 г. Комисията прие също Доклада за механизма за предупреждение, в който Дания не е посочена като една от държавите членки, за които ще се извърши задълбочен преглед.

               (2)Докладът за Дания за 2018 г.
                  4
                беше публикуван на 7 март 2018 г. В него бе оценен напредъкът на Дания в изпълнението на специфичните за държавата препоръки, приети от Съвета на 11 юли 2017 г., последващите действия във връзка с препоръките, отправени към Дания през предходните години, както и напредъкът на страната по националните ѝ цели по стратегията „Европа 2020“.

               (3)На 24 април 2018 г. Дания представи своята национална програма за реформи за 2018 г. и своята програма за конвергенция за 2018 г. Двете програми бяха оценени едновременно, за да бъдат отчетени взаимовръзките между тях.

               (4)Съответните специфични за всяка държава препоръки бяха взети предвид при програмирането на европейските структурни и инвестиционни фондове за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на европейските структурни и инвестиционни фондове с доброто икономическо управление
                  6
               .

               (5)Спрямо Дания понастоящем се прилагат предпазните мерки на Пакта за стабилност и растеж. В своята програма за конвергенция за 2018 г. правителството планира да постигне номинален дефицит през 2018 г. от 0,7 % от БВП и да продължи да спазва средносрочната бюджетна цел — структурен дефицит от 0,5 % от БВП — през целия период на програмата до 2025 г. Според програмата за конвергенция за 2018 г. съотношението консолидиран държавен дълг/БВП се очаква да намалее до 35,6 % през 2018 г. и да продължи да спада до 34,2 % през 2020 г., преди да се покачи до малко под 40 % до 2025 г. Макроикономическият сценарий в основата на тези бюджетни прогнози е реалистичен през програмния период. Според прогнозата на Комисията от пролетта на 2018 г. структурното салдо се очаква да бъде в излишък от 0,3 % от БВП през 2018 г. и 0,9 % от БВП през 2019 г., което е малко над целта на програмата за конвергенция за 2018 г. и надвишава средносрочната бюджетна цел. Като цяло Съветът е на мнение, че се предвижда Дания да спази разпоредбите на Пакта за стабилност и растеж през 2018 г. и 2019 г.

               (6)Осигуряването на предлагане на работна ръка в период на демографски промени и справянето с възникващия недостиг на работна ръка в някои сектори са предпоставка за устойчив растеж в Дания. Реформите за увеличаване на участието и успешното приключване на професионално образование и обучение и мерките за по-добро развитие на цифровите умения вероятно ще доведат до увеличаване на предлагането на квалифицирана работна ръка. Освен това в това отношение ще бъдат от полза мерки за по-добро приобщаване на маргинализираните групи и групите в неравностойно положение на пазара на труда. Това се отнася за младите хора с ниски образователни постижения, за хората с намалена работоспособност и с увреждания, както и за хората с мигрантски произход. Неотдавнашните мерки за работна интеграция започнаха бавно, но изглежда подобряват положението на наскоро пристигналите бежанци. Интеграцията на децата с мигрантски произход в образователната система продължава да е основно предизвикателство, което води до по-слаби постижения в образователната система в сравнение с останалите деца.

               (7)Високият ръст на производителността е от основно значение за подкрепата на икономическия растеж, за поддържането на сравнително високото равнище на благосъстояние в Дания и за гарантирането на дългосрочната конкурентоспособност на страната. Въпреки че равнището на производителност на Дания е високо в сравнение с други държави — членки на ЕС, ръстът на производителността намалява от дълъг период от време и са налице множество възможни препятствия пред ръста на производителността (което също бе посочено от датския съвет по производителността и конкуренцията). По-конкретно услугите, ориентирани към вътрешния пазар, се характеризират с бавна производителност предвид само ограничените мерки, предприети от правителството през 2017 г., за увеличаване на конкуренцията и факта, че някои области — като например ипотечните банки, не са изложени на чуждестранна конкуренция. Слабата конкуренция в секторите на услугите, ориентирани към вътрешния пазар (например в търговията на дребно, финансите, разпределението на комунални услуги и мрежовите индустрии, транспорта и продажбата на едро на фармацевтични продукти) все още тежи върху производителността, инвестициите и създаването на работни места.

               (8)След няколко години на значителни увеличения на цените на жилищата възникват рискове от надценяване, особено в основните градски райони. Европейският съвет за системен риск е издал предупреждение към осем държави — членки на ЕС, сред които Дания, което показва слабости в средносрочен план в сектора на жилищните недвижими имоти поради повишаващите се цени на жилищата в съчетание с висока задлъжнялост на домакинствата. Домакинствата продължиха да намаляват задлъжнялостта си през 2017 г., но тя остава сред най-високите в ЕС (като % от БВП) и е над равнището на основните икономически показатели и пруденциалните прагове съгласно оценките на Комисията. Освен това делът на ипотечните кредити с много висока стойност на заема спрямо доходите се е увеличил значително от 2013 г. насам, особено във и около Копенхаген. Датските органи приеха няколко нови макропруденциални мерки за допълнително ограничаване на рисковите заеми (в сила от 2018 г. и 2020 г.) и осъществиха данъчна реформа на недвижимото имущество (в сила от 2021 г.) с цел преодоляване на регионалните дисбаланси в цените на жилищата. Въпреки това съчетанието от много високи стойности на заемите спрямо доходите, високата лихвена чувствителност и потенциално надценените цени на жилищата увеличава риска от корекция на цените, която би могла да навреди на реалната икономика и банковия сектор.

               (9)В контекста на европейския семестър за 2018 г. Комисията изготви цялостен анализ на икономическата политика на Дания и го публикува в доклада за страната за 2018 г. Комисията оцени също програмата за конвергенция за 2018 г. и националната програма за реформи за 2018 г., както и предприетите последващи действия във връзка с препоръките, отправени към Дания през предходните години. Комисията взе предвид не само тяхното значение за провеждането на устойчива фискална и социално-икономическа политика в Дания, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза чрез принос на равнището на Съюза към бъдещите национални решения.

               (10)Предвид тази оценка Съветът разгледа програмата за конвергенция за 2018 г. и становището му е, че се очаква Дания да спази Пакта за стабилност и растеж,

               ПРЕПОРЪЧВА на Дания да предприеме следните действия през 2018 г. и 2019 г.:

               1.Да увеличи конкуренцията в сектора на услугите, ориентирани към вътрешния пазар, например разпределението на комунални услуги, мрежовите индустрии и във финансовия сектор.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        COM(2018) 404 final.

                     (3)

                        P8_TA(2018)0077 и P8_TA(2018)0078.

                     (4)

                        SWD(2018) 203 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (OB L 347, 20.12.2013 г., стр. 320).

                     (6)

                        COM(2014) 494 final.